Federigo II do Sacro Impeo Roman

Federigo II imperatô (into zeneize de l'eppoca Freirigo; Iexi 1194 - Castello Fiorentin, presso San Seveo, Puggia, 1250).

Figgio de l'imperatô Enrico VI de Hohenstaufen e de Constança d'Atavilla, o fu posto, doppo a morte do poæ e, doppo, da moæ, into 1198, segondo e dispoxiçioin testamentaie de quest'urtima, sotto a tutella de pappa Innoçençio III. Incoronao re de Seçilia za verso a fin de mazzo do 1198, o se trovò in boiia di fœüdatai todeschi e normanni che se contendeivan l'influença polittica insci-o regno. Solo into 1206 l'Innoçençio III o poe' fâse consegnâ o Federigo che, proclamao maggiorenne, o s'unì in matrimonnio into 1209 co-a Constança d'Aragon. Mentre daprimma l'ea intençion do pappa de impedî in ogni moddo l'union da coroña imperiâ a quella reâ de Seçilia insci-o cappo do Federigo, e preteize de l'Otton de Brunswick insci-o regno normanno, una votta deventao imperatô co l'arembo do pappa, determinon a scominniga contro quest'urtimo, e l'invio a-i prinçipi de Germania de procede a l'eleçion de 'n nœuvo sovran. Coscì o Federigo, andæto in Germania, o poe' ese elezuo re into 1212 a Francoforte, ma solo doppo a battaggia de Bouvines (1214), inta quæ l'Otton o fu batuo da-o Feipo Aogusto de França, so alliao, o l'ariescì a diventâ l'incontrastao padron da coroña germanica. 

Riordinao i afæ de Germania, o Federigo o promisse a-o nœuvo pappa Onoio III de condue 'na croxâ contra i infedeli e, derê asseguaçion d'aministrâ a Seçilia separaa da l'impeo, o çenzette o 22 nov. 1220 a coña impeiâ in S. Pê. 

Rentrao into regno de Seçilia, o ghe començò una profonda œuvia de riordenamento: o ristabilì l'aotoritæ regia contro i fœüdatai, o riorganizzò i scistemi aministrativi e giudiçiai, instaorando un assolutismo che, ben servio da 'na nœuva classe de fonçionai fedeli e capaxi (tra lô Goffre' da Viterbo e Pê da Vigna) o determinò, nonostante l'exoxitæ de çerti monopoli, o benêse de popolaçioin governæ. 

Inte quelli anni risurton vañe e receste mosseghe da-o pontefixe de condue a promissa croxâ: con diverse scuse e pretesti, o Federigo o l'ariescì sempre a eludde o dexideio de l'Onoio III. O partì finarmente (ag. 1227) doppo l'eleçion do successô Grigœu IX, ch'o se mostrava deciso a scominigâlo, ma o rentrò pochi giorni doppo a caosa de 'n'epidemia scciuppâ in sce-e nave. Corpio da-a scominiga, o ripartì into zugno 1228; mediante 'n acordio co-o surtan al-Kāmil o l'ótègne Gerusalemme, da quæ o çenzette a coña de re o 18 março 1229 pe-i driti vegnuighe da-a Zabella de Brienne, ch'o l'aiva spozao into 1225, doppo a morte da primma moggê. 

In Italia fratanto o pappa o l'aveiva arecugeito in exerçito ch'o devastava o so regno; solo o so ritorno o l'ariescì a ristabilî a paxe. Doppo avei urteiomente perfeçionao l'ordenamento legislativo mediante a promurgaçion de Constituçioin melfitañe into 1231 (Constitutiones Regni Siciliæ), o se vóze' a-a definiçion di rapporti co-i Comun lombardi, che durante a so permanença in Oriente aveivan fæto caosa comuña co-o pappa. A dieta convocâ a Ravenna into dex. 1231 a riafermò l'ata sovranitæ imperiâ in sce-i Comun ma sença risurtao pratico arcun. Succescivamente fu i afæ de Germania a rende necessaia a so presença: o figgio Enrico, rebellaose, o s'ea arecugeito in gio tutti i scontenti da politica do poæ. Ristabilio a proppia aotoritæ e ótegnúo l'apoggio di prinçipi contro i Comun, inta battaggia de Cortenœuva (27 nov. 1237) o l'inflisse 'na grave sconfita a-a liga lombarda: o mæximo caroçço de Milan o caze' inte moen do Federigo. 

Ma, mentre i Comun arecugeivan de nœuve forçe, o maiezzo (1239) do figgio Enço con l'Adelaxa viddoa de l'Ubado Visconte, zuxe de Tore e de Gallua, o rincruiva l'ostilitæ do Grigœu IX ch'o veddeiva a Gexa privâ de l'ereditæ sarda promissa da l'Adelaxa. O Federigo, anco-ina votta scominigao into março 1239, o l'ariescì però a impedî che se radunesse a Romma o concilio indito co-o fin de depoñilo, catturando gran parte di convocæ (1241). 

Ma morto o Grigœu, o successô Innoçençio IV, rœünio into zugno 1245 un concilio a Lion, o scominigò e depose o Federigo, e o bandì contro de lê una croxâ de tutti i popoli crestien. O Federigo o tentò de riagî; ma in Germania fu elezuo re o margravio de Turingia Enrico Raspe; in Italia, mentre Parma a cazzeiva in man a 'na façion favoeive a-o papato, e forçe ostî se feççan sempre ciu menaççose. O Federigo o tentò alloa de razonze 'n acordio co-o pontefixe, ma invan. Into 1248 o dovette subî 'na dua sconfita sott'a-e miage de Parma e l'anno seguente o diletto figgio Enço, battúo inta battaggia de Fossâta, o cheite inte moen di Bologneixi, che o tègnan prexonê scin a-a morte (1272). Solo da-a Germania, dove o successô de l'Enrico Raspe, o Ghigermo d'Olanda, o fu sconfito da-o figgio do Federigo, Corrado, l'imperatô o l'ebbe de notiçie confortante. Ma de lì a poco o Federigo o moì a l'improvista, vittima de 'n attacco de desenteria. 

Tra i so figgi ricordemmo l'Enrico avuo da-a Costança d'Aragon e o Corrado IV da-a Iolanda de Brienne, legittimi; o Manfreddi (legittimao doppo o 1235) da-a Gianca Lancia; l'Enço e o Federigo d'Antiochia, inlegittimi. 

 A lettiatua italiaña 
A figua do Federigo l'è ligâ a-a stoia da lettiatua italiaña pe quella scœua seçiliaña ch'a fu a primma palestra, in sce di temi provençæ, da nœuva poexia vorgâ italiaña, e ch'a se ciammò seçiliaña aponto perché, comme dixe o Dante into De vulgari eloquentia, scioia a-e corte do Federigo e do Manfredi, re de Seçilia; o fu poeta lê mæximo (se gh'atriboisce 4 cançoin); o dette impurso a-a cortua, realizzando l'incontro fra træ çiviltæ, a latiña, a grega e l'araba, promovendo de verscioin di œuvie ignote a-i latin (a-a so corte laoò o Michê Scoto; into 1230-32 fu o Federico II a inviâ a l'universcitæ de Bologna e a di atre universcitæ di œuvie de l'Averroè tradute da l'arabo) e i studdi de filosofia naturâ (da l'astrologia, professâ a-a so corte da-o Michê Scoto e o Teodoo, a-a matematica: a lê o Lonardo Fibonacci o dedicò o Liber quadratorum); o s'impegnò lê mæximo inte de dispute scientifiche e filosofiche (se ricorda i "Quexiti seçilien" con l'Ibn Sab‛īn) e o scrisse un trattao de farconaja (De arte venandi cum avibus) ricco d'oservaçioin dirette; famoso a-i so tempi o zoo che-o Federigo o l'arecugette con di animæ esotichi. 

Grandiscima l'influença do so penscêo e do so mecenatismo in sce l'arte do tempo, da-i originaliscimi castelli, a-a statoaia, a-a sfragistega, a-e monæe, a l'inlustraçion di codexi. 

Into campo politico a so esperiença a concludde in çerto senso l'impêo medievâ, a-a tradiçion universalistega do quæ lê o vincolò in quarche moddo a so geniâ œuvia d'organizzatô do Regno, che pe tanti aspetti a g'ha di presentimenti a-a dreitua moderni.

Notte

 Atri progètti 

Categorîa:Biografìe
Categorîa:Stöia
Categorîa:Imperatôi do Sacro Impêo Roman